**POTVARKIS**

**DĖL PASIŪLYMO INVESTUOTI SAVIVALDYBĖS FINANSINĮ TURTĄ IR SPRENDIMO PROJEKTO TEIKIMO**

2023 m. rugsėjo 18 d. Nr. B3-437

Molėtai

Vadovaudamasis Lietuvos Respublikos vietos savivaldos įstatymo 27 straipsnio 2 dalies 3 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalimi, Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, 7, 8 ir 9 punktais:

1. T v i r t i n u Pasiūlymo investuoti savivaldybės finansinį turtą į uždarąją akcinę bendrovę „Molėtų vanduo“ ekonominį ir socialinį pagrindimą (pridedama).

2. T e i k i u Molėtų rajono savivaldybės tarybai sprendimo projektą „Dėl savivaldybės finansinio turto investavimo ir uždarosios akcinės bendrovės „Molėtų vanduo“ įstatinio kapitalo didinimo ir mažinimo“ (pridedama).

Šis potvarkis gali būti skundžiamas Molėtų rajono savivaldybės merui (Vilniaus g. 44, 33140 Molėtai) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

|  |  |
| --- | --- |
| Meras | Saulius Jauneika |

PATVIRTINTA

Molėtų rajono savivaldybės mero

2023 m. rugsėjo 18 d. potvarkiu Nr. B3-437

**Pasiūlymo investuoti savivaldybės FINANSINĮ turtą į uždarąją akcinę bendrovę „Molėtų VANDUO“ ekonominis ir socialinis pagrindimas**

Lietuvos Respublikos vietos savivaldos įstatymo nuostatos reglamentuoja savivaldybės atsakomybę už viešųjų paslaugų teikimą gyventojams. Savivaldybės institucijos ir administracija viešųjų paslaugų neteikia. Jas gali teikti akcinė bendrovė, kurios veikla ir įstatai to nedraudžia. Molėtų rajono savivaldybė yra uždarosios akcinės bendrovės „Molėtų vanduo“ (toliau – Bendrovė) akcininkė, valdanti 100 proc. šios bendrovės akcijų, kurių vertė 3 298 146,51(trys milijonai du šimtai keturiasdešimt aštuoni tūkstančiai vienas šimtas keturiasdešimt šeši, 51) Eur. Bendrovė kartu su Molėtų rajono savivaldybės administracija įgyvendina Savivaldybės savarankiškąją funkciją – geriamojo vandens tiekimo ir nuotekų tvarkymo organizavimą. Bendrovės pagrindinės veiklos pobūdis – vandens rinkimas, valymas, paskirstymas, nuotekų ir atliekų šalinimas, sanitarinių sąlygų užtikrinimas.

Poreikį investuoti į Molėtų rajono savivaldybei nuosavybės teise priklausantį turtą nustato Geriamojo vandens tiekimo ir nuotekų tvarkymo įstatymo 16 straipsnio 21 dalis, kuri reglamentuoja, kad „Geriamojo vandens tiekimo ir nuotekų tvarkymo, paviršinių nuotekų tvarkymo infrastruktūros objekto savininkas yra atsakingas už geriamojo vandens tiekimo ir nuotekų tvarkymo, paviršinių nuotekų tvarkymo infrastruktūros objekto techninę būklę, jo priežiūros organizavimą ir remontą. Geriamojo vandens tiekimo ir nuotekų tvarkymo, paviršinių nuotekų tvarkymo infrastruktūros objekto priežiūra ir remontas atliekami infrastruktūros objekto savininko lėšomis“. Bendrovei Savivaldybė yra perdavusi pagal patikėjimo sutartis arba panaudai nuosavybės teise priklausančius senos statybos vandentiekio tinklus, vandentiekio bokštus, vandens gręžinius. Perduotas turtas yra susidėvėjęs, nuolat reikalaujantis atnaujinimo. Geriamojo vandens tiekimo ir nuotekų tvarkymo infrastruktūros naudojimo ir priežiūros taisyklių, patvirtintų Lietuvos Respublikos aplinkos ministro 2006 m. gruodžio 29 d. įsakymu Nr. D1-629 „Dėl Geriamojo vandens tiekimo ir nuotekų tvarkymo infrastruktūros naudojimo ir priežiūros taisyklių patvirtinimo“ (toliau – Taisyklės), 35.5 punktas reglamentuoja, kad geriamojo vandens tiekėjas privalo „užtikrinti tiekiamo geriamojo vandens saugą ir kokybę iki geriamojo vandens tiekimo ir vartojimo ribos pagal nustatytus aplinkos apsaugos reikalavimus“.

Bendrovė 2023 m. rugsėjo 15 d. raštu Nr. IS-114 „Dėl išlaidų, patirtų rekonstruojant savivaldybei nuosavybės teise priklausantį turtą, atstatymo“ informavo, kad, vadovaudamasi Uždarosios akcinės bendrovės „Molėtų vanduo“ 2023–2027 metų geriamojo vandens tiekimo ir nuotekų tvarkymo infrastruktūros plėtros planu, patvirtintu Molėtų rajono savivaldybės tarybos 2023 m. gegužės 25 d. sprendimu Nr. B1-129 „Dėl Uždarosios akcinės bendrovės „Molėtų vanduo“ 2023–2027 metų geriamojo vandens tiekimo ir nuotekų tvarkymo infrastruktūros plėtros plano patvirtinimo“, 2023 m. atliko šiuos darbus:

|  |  |  |  |  |
| --- | --- | --- | --- | --- |
| Eil. Nr. | Objekto pavadinimas | Darbų kiekis | Objekto problemos | Lėšos, Eur be PVM |
| 1. | Vandentiekio tinklų rekonstrukcija Šunakojų k. | 150 m | 2022 m. ir 2023 m. I pusmetį vandentiekio avarijų skaičius Šunakojų ir Laičių k. - 22 vnt. | 15000,0 |
| 2. | Vandentiekio tinklų rekonstrukcija Laičių k. | 60 m | 6000,0 |
| 3. | Vandentiekio tinklų rekonstrukcija Juodėnų k. | 40 m | Rekonstruoti vandentiekio tinklai, nutiesti per gyventojų privačius sklypus. Įvykus vandentiekio avarijai, labai sudėtinga atstatyti gerbūvį, todėl buvo rekonstruota 40 m tinklų. | 4000,0 |
| 4. | Vandentiekio tinklų rekonstrukcija Dubingių k. (Kaštonų g.) | 170 m | 2022 m. ir 2023 m. I pusmetį įvyko 22 vandentiekio avarijos. Trasa rekonstruota siekiant sumažinti nuostolius ir pagerinti paslaugų patikimumą. | 17000,0 |
| 5. | Vandentiekio tinklų rekonstrukcija Verbiškių k. | 80 m | 2022 m. ir 2023 m. I pusmetį įvyko 12 vandentiekio avarijų. Iš sutrūkusios vandentiekio trasos vanduo apsemdavo gyvenamųjų pastatų rūsius. | 8000,0 |
| 6. | Gręžinio pergręžimas Sidabrinių vandenvietėje | 1 vnt. | Pradėjo trūkti vandens esamame gręžinyje. | 2950,0 |
| 7. | Vandentiekio bokšto griovimas Videniškių k. | 1 vnt. | Bokštas nenaudojamas, avarinės būklės. | 8000,0 |

Poreikis atlikti rekonstrukcijos darbus – vandentiekio avarijų skaičius ir Taisyklių 35.5 punkto reikalavimų vykdymas.

Šių Savivaldybei labai svarbių investicinių projektų įgyvendinimui Bendrovė neturi sukauptų lėšų ar kito finansavimo šaltinio, todėl siūloma investuoti savivaldybės finansinį turtą – 60 000,0 Eur aukščiau nurodytų investicinių projektų įgyvendinimui.

Molėtų rajono savivaldybės finansinio turto investavimas į Bendrovę atitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalies 2, 5, 6, 7 ir 9 punktuose numatytus kriterijus:

1. investuojama į nacionaliniam saugumui užtikrinti svarbias įmones, nurodytas Lietuvos Respublikos nacionaliniam saugumui užtikrinti svarbių objektų apsaugos įstatyme;
2. investavus bus plėtojama infrastruktūra, naudinga visuomenei – gerinama viešųjų paslaugų kokybė, pasirinkimo galimybės ir prieinamumas;
3. savivaldybės įnašu bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas. Rekonstruota 0,5 km vandentiekio tinklų trasų, išgręžtas naujas vandentiekio gręžinys. Sukurtas turtas užtikrins tiekiamo geriamojo vandens saugą ir kokybę pagal nustatytus aplinkos apsaugos reikalavimus;
4. iš investavimo bus gautas ne tik pelnas (pajamos), bet ir socialinis rezultatas sveikatos gerinimo srityje – atnaujinta vandens tiekimo infrastruktūra pagerins gyventojų geriamojo vandens kokybę. Taip pat bus užtikrintas veiksmingesnis savivaldybės funkcijos – geriamojo vandens tiekimo ir nuotekų tvarkymo organizavimo – atlikimas;
5. investavimo tikslas ir siekiamas rezultatas nustatytas Molėtų rajono vandens tiekimo ir nuotekų šalinimo infrastruktūros plėtros specialiojo plano keitimo plane, patvirtintame Molėtų rajono savivaldybės tarybos 2021 m. vasario 25 d. sprendimu Nr. B1-42 „Dėl savivaldybės lygmens specialiojo plano „Molėtų rajono vandens tiekimo ir nuotekų šalinimo infrastruktūros plėtros specialiojo plano keitimas“ patvirtinimo“ ir Molėtų rajono savivaldybės strateginio veiklos plano 2023–2025 metams, patvirtinto Molėtų rajono savivaldybės tarybos 2023 m. vasario 2 d. sprendimu Nr. B1-1 „Dėl Molėtų rajono savivaldybės strateginio veiklos plano 2023-2025 metams patvirtinimo“ 3 programos 3.1.1 uždavinio „Atnaujinti ir plėsti geriamojo vandens tiekimo ir nuotekų surinkimo tinklus mieste ir rajone“ 03.3.1.1.18 priemonėje „Nuotekų tinklų plėtra ir renovacija Molėtų r. sav.“

Investuojant savivaldybės turtą turi būti vadovaujamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatyme nustatytais principais:

1. visuomeninės naudos – savivaldybės turtas bus valdomas ir naudojamas, siekiant užtikrinti visuomenės interesų tenkinimą;

2. efektyvumo – sprendimu, susijusiu su savivaldybės turto valdymu, siekiama maksimalios naudos visuomenei;

3. racionalumo – savivaldybės turtas, investuotas į Bendrovę, bus tausojamas, nešvaistomas ir racionaliai tvarkomas;

4. viešosios teisės – savivaldybės turtas investuojamas teisės aktų, reglamentuojančių disponavimą savivaldybės turtu, nustatytais atvejais ir būdais.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, 7 punktu, įvertinus aukščiau išdėstytą informaciją, siūloma padidinti uždarosios akcinės bendrovės „Molėtų vanduo“ įstatinį kapitalą 60 000,13 (šešiasdešimt tūkstančių, 13) Eur išleidžiant 206 897 (du šimtus šešis tūkstančius aštuonis šimtus devyniasdešimt septynias) 0,29 Eur nominalios vertės paprastąsias vardines akcijas.

Atsižvelgiant į tai, kad mažesni Bendrovės veiklos nuostoliai pagerins skolinimosi reitingą ir imant paskolą investiciniams projektams arba lizingu įsigyjant transporto priemones palūkanų marža būna mažesnė, siūloma sumažinti Bendrovės įstatinį kapitalą 60000,13 Eur, kad būtų panaikinti Bendrovės balanse įrašyti nuostoliai, anuliuojant 206 897 Molėtų rajono savivaldybei priklausančias paprastąsias vardines 0,29 euro nominalios vertės akcijas. Pagal Bendrovės pelno (nuostolių) paskirstymą, patvirtintą Molėtų rajono savivaldybės administracijos direktoriaus 2023 m. balandžio 7 d. įsakymu Nr. B6-366 „Dėl uždarosios akcinės bendrovės „Molėtų vanduo“ 2022 m. audituoto metinių finansinių ataskaitų rinkinio tvirtinimo, pelno (nuostolių) paskirstymo“, nuostolis 2022 m. gruodžio 31 d. – 368 833,0 Eur.

PRIDEDAMA:

1. Molėtų rajono savivaldybės tarybos sprendimo projektas „Dėl savivaldybės finansinio turto investavimo ir uždarosios akcinės bendrovės „Molėtų vanduo“ įstatinio kapitalo didinimo ir mažinimo“.
2. UAB Molėtų vanduo 2022 m. audito ataskaita ir 2022 metų veiklos ataskaita.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_